Video: Ruhan du Toit vir eerste keer alleen op AiG-verhoogRuhan du Toit (Foto: Janie Monsieur/Maroela Media) Nadat Ruhan du Toit vroeër vanjaar ŉ solo-loopbaan aangepak het, sing hy ook vir die eerste keer as solo-kunstenaar op die Afrikaans is Groot-verhoog. Du Toit vertel hy is opgewonde om vanjaar alleen op die verhoog te staan. “Ek het al by Classics is Groot alleen opgetree, so ek is darem al gemaklik om alleen op so ŉ groot verhoog te wees. So dit is nie vir my só senutergend nie, ek is opgewonde daaroor, maar dit is altyd ŉ groot eer en voorreg om by Afrikaans is Groot op te tree,” sê hy. Du Toit sê hierdie jaar se konsert is vir hom spesifiek spesiaal juis omdat dit die eerste keer is wat hy nie deel van Touch of Class is nie. Hy sê daar is ook baie tegniese aspekte van die vertoning wat verbeter het, wat die klankervaring vir die gehoor sal verbeter. Kyk die video om te hoor wat hy nog te sê het. Afrikaans is Groot 2019 vind 22 November tot 1 Desember by die Sun Arena by Time Square in Pretoria plaas. Besoek gerus Computicket, aanlyn of Shoprite/Checkers en House & Home-winkels vir kaartjies. Die publiek word gewaarsku om versigtig te wees vir derde partye wat kaartjies aanbied.